SET ปิดลบ 3 จุด กังวล “โควิด” ระบาดรอบใหม่ หลังพบสาวไทยติดเชื้อลอบเข้าประเทศ
SET ปิดลบ 3 จุด กังวล “โควิด” ระบาดรอบใหม่ หลังพบสาวไทยติดเชื้อลอบเข้าประเทศ
2 ธ.ค. 2563

ผู้สื่อข่าวรายงานว่า ดัชนีตลาดหุ้นไทยปิดวันนี้ที่ระดับ 1,417.95 จุด ลดลง 2.92 จุด (-0.21%) มูลค่าการซื้อขาย 78,203.81 ล้านบาท
10 หุ้นกดดัชนีวันนี้

ด้านนายมงคล พ่วงเภตรา ผู้ช่วยกรรมผู้จัดการ ฝ่ายกลยุทธ์การลงทุนหลักทรัพย์ บล.เคทีบี (ประเทศไทย) กล่าวว่า ตลาดหุ้นไทยวันนี้แกว่งในกรอบไม่กว้าง แม้ว่าผลการตัดสินของศาลรัฐธรรมนูญระบุว่า นายกรัฐมนตรีมีสิทธิใช้บ้านพักรับรองของกองทัพบก พร้อมวินิจฉัยความเป็นรัฐมนตรีของ พล.อ.ประยุทธ์ จันทร์โอชา ไม่ได้สิ้นสุดลง ซึ่งก็เป็นไปตามที่ตลาดคาดไว้อยู่แล้ว จึงไม่ได้มี Surprise ต่อตลาด แต่คนหันไปมองการแพร่ระบาดไวรัสโควิด-19 ภายในประเทศ ซึ่งล่าสุดพบผู้ลักลอบกลับจากเมียนมาติดเชื้ออีก 6 ราย ซึ่งหนึ่งในนั้นอยู่ในพื้นที่กรุงเทพฯ ทำให้หุ้นปรับตัวลงทันที ดังนั้น ปัจจัยการแพร่ระบาดไวรัสโควิด-19 จึงเป็นปัจจัยถ่วงตลาดฯเวลานี้
ส่วนตลาดต่างประเทศก็แผ่วลง โดยตลาดหุ้นในภูมิภาคเอเชียส่วนใหญ๋ติดลบ เช่นเดียวกับตลาดในยุโรปที่เทรดบ่ายนี้ส่วนใหญ่ก็ติดลบ จากความกังวลเรื่องอังกฤษจะแยกตัวออกจากสหภาพยุโรป (EU) โดยไม่มีการทำข้อตกลง (no-deal Brexit) ด้านดาวโจนส์ฟิวเจอร์สก็ติดลบกว่า 100 จุด ด้วย พร้อมกันนี้ให้รอติดตามการประชุมกลุ่มประเทศผู้ส่งออกน้ำมัน และชาติพันธมิตร (โอเปกพลัส) ในสัปดาห์นี้ ซึ่งจะมีผลต่อราคาน้ำมัน และติดตามตัวเลขการจ้างงานภาคเอกชนของสหรัฐฯในคืนนี้ด้วย รวมถึงติดตามดัชนีผู้จัดการฝ่ายจัดซื้อ (PMI) ภาคบริการของยุโรป และดัชนีภาวะธุรกิจนิวยอร์กเดือนพ.ย.จากสถาบันจัดการด้านอุปทานของสหรัฐ (ISM) ส่วนบ้านเราให้ติดตามสถานการณ์การแพร่ระบาดไวรัสโควิด-19 ในประเทศ ที่ผู้ติดเชื้อจะมีการแพร่เชื้อออกไปในวงกว้างหรือไม่
แนวโน้มการลงทุนในวันพรุ่งนี้ (3 ธ.ค.) นายมงคล กล่าวว่า ตลาดคงจะแกว่งไซด์เวย์ ในลักษณะเล่นเพื่อรอข่าวบวกชิ้นใหม่ออกมา พร้อมให้แนวรับ 1,410 จุด ส่วนแนวต้าน 1,430 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
KBANK มูลค่าการซื้อขาย 3,799.90 ล้านบาท ปิดที่ 111.50 บาท ลดลง 1.00 บาท
ADVANC มูลค่าการซื้อขาย 3,402.16 ล้านบาท  ปิดที่ 180.00 บาท เพิ่มขึ้น  2.00 บาท
PTT มูลค่าการซื้อขาย 3,006.56 ล้านบาท  ปิดที่  41.00 บาท ราคาไม่เปลี่ยนแปลง
CPF  มูลค่าการซื้อขาย 2,086.97 ล้านบาท ปิดที่ 27.75 บาท ลดลง 1.00 บาท
PTTEP มูลค่าการซื้อขาย 2,002.73 ล้านบาท ปิดที่ 98.50 บาท ราคาไม่เปลี่ยนแปลง